Джатэ Руслан и хъуэхъу дахэр
Ди къэралым и дэнэ щIыпIи хуэдэу, тхьэмахуэ кIуам ди республикэм щагъэлъэпIащ ЕгъэджакIуэм и дунейпсо махуэр. IэнатIэм и зыужьыныгъэм зи зэфIэкI езыхьэлIэхэр щагъафIэ пшыхьхэр щIыпIэхэм щызэхашащ. Абыхэм ирагъэблэгъащ лэжьыгъэм къыхэжаныкIыу ехъулIэныгъэфIхэр зыIэрызыгъэхьахэр, школхэм я унафэщIхэр, егъэджэныгъэм и ветеранхэр.
Дзэлыкъуэ щIыналъэм къыщызэрагъэпэща апхуэдэ пшыхьыр гукъинэж ящыхъуащ абы кърихьэлIа псоми. ЕгъэджакIуэхэр, гъэсакIуэхэр, нэхъыжьыфIхэр зыхэта гуфIэгъуэр щекIуэкIащ Дзэлыкъуэкъуажэ дэт ЩэнхабзэмкIэ унэм. ЩIэблэм щIэныгъэ куурэ гъэсэныгъэ екIурэ егъэгъуэтыным зи зэфIэкIи щIэныгъи езыхьэлIэ егъэджакIуэхэм гуапэу ехъуэхъуащ щIыналъэ администрацэм и Iэтащхьэ Джатэ Руслан.
— ПщIэ зыхуэсщI егъэджакIуэхэ! Сигуми си псэми къабгъэдэкIыу сынывохъуэхъу фи IэщIагъэм епха махуэшхуэмкIэ. Узыншагъэ фиIэу, фызыпэрыт лэжьыгъэм ехъулIэныгъэ къыщыфхьу, фи гъэсэнхэм я текIуэныгъэхэм дэрэжэгъуэ къывату куэдрэ Тхьэм фигъэпсэу, — жиIащ Джатэм. — Дзэлыкъуэ щIыналъэм нобэкIэ иIэ ехъулIэныгъэхэм, шэч хэмылъу, фэ фи Iыхьи хэлъщи, абы папщIи фIыщIэ ини фхуэфащэщ. Нобэ дэ тщыщ дэтхэнэми игукIэ и япэ егъэджакIуэм, унэтIакIуэм зыщыхуигъазэ икIи хъуэхъу псалъэ щыхужиIэ махуэщ. Къапщтэмэ, сэ зэисщыгъупщэнукъым си япэ егъэджакIуэр, Мэкъуауэ Женя Хьэутий и пхъур. Аращ сэ щIэныгъэм и лъагъуэм сытезышар. Апхуэдэ гъуэгугъэлъагъуэ фи еджакIуэхэм фахуэхъуну си гуапэщ.
Районыр зэрыгушхуэ егъэджакIуэ куэд зэраIэм щытепсэлъыхьым, Джатэм къыхигъэщащ егъэджакIуэ, Социалист Лэжьыгъэм и ЛIыхъужь Къамбий Мухьэб Алим и къуэм и цIэр икIи жиIащ КъБР-м и Iэтащхьэм и Унафэм ипкъ иткIэ, абы «Къэбэрдей-Балъкъэрым и пащхьэм щиIэ фIыщIэхэм папщIэ» орденыр къызэрыхуагъэфэщар.
Егъэджэныгъэ-гъэсэныгъэ IэнатIэм къэралым хуищI гулъытэ иным папщIэ фIыщIэ ящIу, зэхуэсым къыщыпсэлъащ Ветеранхэм я щIыпIэ советым и тхьэмадэ Бэрэгъун Арсен, ЯтIэкъуэ къуажэм дэт курыт школым и унафэщI Хьэшкул Ларисэ, «ЕджакIуэ нэхъыфI-2017» зэпеуэм пашэ щыхъуа Къанкъул Алихъан, нэгъуэщIхэри.
ГуфIэгъуэ пшыхьым и кIэухыу абы щагъэлъэпIащ лэжьыгъэм къыхэжаныкIа лэжьакIуэхэр. Апхуэдэхэщ «УФ-м егъэджэныгъэмкIэ щIыхь зиIэ и лэжьакIуэ» цIэр зыхуагъэфэщахэу Дзэмыхь Маринэ, Уэрыш Ларисэ, Шыбзыхъуэ Лизэ, УФ-м ЕгъэджэныгъэмкIэ и министерствэм и щIыхь тхылъыр зрата БищIо Маринэ, Дзэлыкъуэ районым и администрацэм къыбгъэдэкI щIыхь, фIыщIэ тхылъхэр зыхуагъэфэщахэу Вэрокъуэ Маритэ, Кумыщ Назирэт, Букинэ Аннэ, КIуэкIуэ Раметэ, Куэт Тамарэ, Къущхьэ Светланэ, Мырзэбэч Мущтафар, Хьэшкул Ларисэ, Бэрокъуэ ФатIимэт, Теккеевэ Афужан сымэ. Гъунэгъу Шэрэдж щIыналъэм къикIа хьэщIэхэу Бэрбэч Рэмэзанрэ Мокаевэ Лаурэрэ егъэджэныгъэмкIэ я щIыпIэ IэнатIэм и унафэщI Ефэнды Терезэ къыбгъэдэкIыу ехъуэхъуащ я лэжьэгъухэм икIи Дзэлыкъуэ районым егъэджэныгъэмкIэ и IэнатIэм и пашэ КъуэщIысокъуэ Iэсият фIыщIэ тхылъ иратащ.
Зэхуэсым кърихьэлIа егъэджакIуэхэм ящыщ дэтхэнэми удз гъэгъахэр иратащ Джатэ Руслан къыбгъэдэкIыу.
Пшыхьыр ягъэдэхащ щIыналъэм хыхьэ курыт школхэм, сабий садхэм я гъэсэнхэм къызэрагъэпэща нэгузыужь концертым.
КЪАРДЭН Луцэ.
